**Békés Megyei Önkormányzat Közgyűlésének 12/2015. (IX.11) önkormányzati rendelete**

**Békés megye jelképeiről és a jelképek, valamint a „Békés megye” név használatáról**

A Békés Megyei Önkormányzat Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) és i) pontjában meghatározott feladatkörében eljárva, továbbá a közigazgatási hatósági eljárás és szolgáltatás általános szabályairól szóló 2004. évi CXL. törvény 19. § (2) bekezdésében kapott felhatalmazás alapján Békés megye jelképeiről és a jelképek, valamint a „Békés megye” név használatáról a következőket rendeli el:

1. **Békés megye jelképei**

**1. §** Békés megye lakosságát, területét, javait, szellemiségét, igazgatási szervezetét és általában a megyét történelmi hagyományú szabatos jelek szimbolizálják. Békés megye hivatalos jelképei a címer, a zászló, a pecsét.

1. **A megyei címer leírása**

**2. §** (1) Békés megye címerének szabályos címertani leírása a következő: Békés megye címere függőleges tengelyében kétfelé osztott (hasított) reneszánsz pajzs, amely jobb oldali kék mezejének zöld hármashalmán természetes színű, fegyverzett (nyitott szájából kihajló vörös nyelvű) oroszlán ágaskodik, felemelt kettős farkát a háta mögött tekergetve balra fordul hátsó lábait terpesztve, mellső bal mancsában három aranyló búzaszálat tart, felemelt jobbjában pedig meztelen ezüst szablyát villogtat, a felette lebegő Szent Koronára néz. A pajzs bal oldali zöld mezejét három ezüst pólya tagolja, amelyek szimbolizálják a Fehér-, a Fekete- és a Sebes-Körösöket, amelyek széltében-hosszában átfolynak e megyén. A pajzsot három oldalról arany barokk ráma (cartouche) övezi, a közöttük lévő vörös tér ezüst rutákkal és pontokkal damaszkozott. A pajzs felső élén vörössel bélelt, zafírokkal és rubintokkal ékesített, nyitott, arany leveleskorona helyezkedik el.

(2) A címer pontos rajzát az önkormányzati rendelet 2. számú melléklete tartalmazza. A címer monokróm (színezetlen) megjelenítését önkormányzati rendelet 3. számú melléklete tartalmazza.

(3) A címer első hivatalos példányát a Békés Megyei Önkormányzat Közgyűlése (a továbbiakban: közgyűlés) hivatalos helyiségében kell kifüggeszteni, egy-egy hivatalos példányt a Magyar Nemzeti Levéltárban és a Békés Megyei Levéltárban kell elhelyezni.

**3. A megyei zászló, lobogó leírása**

**3. §** (1) Békés megye zászlaja szabályos fekvő téglalap, középvonalában hosszanti oldalaival párhuzamosan kékkel és fehérrel osztott. Virtuális átlóinak kereszteződési pontjában helyezkedik el a megye címere úgy, hogy a címer tengelye (hasítás vagy függőleges középvonal) a hordozórúddal párhuzamosan helyezkedik el. A zászló fonák (hátsó) oldalán a címer szintén a heraldika szabályai szerint (a pajzshoz viszonyított jobb és baloldallal) jelenik meg. A címer alatt, a zászló mindkét oldalán felirat: „Békés megye”.

(2) Békés megye díszzászlajának képét, méretarányát, színleírását az önkormányzati rendelet 4. számú melléklete tartalmazza.

(3) A díszzászló rúddal átellenes szélét arany rojtok díszítik.

(4) Békés megye zászlajának használati példányait az (1) bekezdésben megadott módon, a (3) bekezdésben leírt díszek nélkül kell elkészíteni az 5. számú melléklet szerint.

**4. §** (1) Békés megye lobogója azonosnak tekinthető zászlajával, de nem rúdra van erősítve, hanem zsinórra, amellyel az őrfán (árbocon) fel- vagy levonható illetve félárbocra ereszthető. Rajzolata megegyezik a 2. § (2) bekezdésében leírt címerével.

(2) Békés megye zászlajának függőleges (rideau vagy labarum szerű) alkalmazásánál a zászlótest keskenyebb éle kerül felülre, keresztrúdra erősítve, a heraldikai nézetű jobb oldalára kerül a kék szín, balra a fehér, a címer (a zászlótest színoldalán) a zászló virtuális átlóinak keresztező pontjára kerül, tengelyével a zászló hosszanti oldalaival párhuzamos tengellyel. A „Békés megye” felirat a címer alatt található. A Békés megye zászlajának függőleges (rideau vagy labarum szerű) alkalmazásánál a zászló alsó szélét arany rojtok díszíthetik. Rajzolataikat az önkormányzati rendelet 6. és 7. számú melléklete tartalmazza.

**4. A megyei pecsét leírása**

**5**. § (1) Békés megye körpecsétjének közepén a 2. § (1) bekezdésben leírt rajzolattal készült címer kontúrrajza található, rajta a felső középtől kiindulva, jobbról balra “Sigillum Comitatus Bekesiensis Anno 1724” körfelirat látható (sphragiszticai leírás). Lenyomatát az önkormányzati rendelet 8. számú melléklete ábrázolja. Fénymásolóval, nyomtatóval a lenyomat nem reprodukálható.

(2) Békés megye körpecsétje lehet pecsétnyomó, bélyegző, illetve szárazpecsét.

**5. A megyei jelképek használatának köre**

**6. §** (1) Békés megye jelképeit az 7. §-ban szabályozott módon ünnepélyes, illetve díszítő szerepű jelképként lehet felhasználni, de csak úgy, hogy az ne sértse Magyarország nemzeti jelképeinek elsőbbségét.

(2) A megyei címer Magyarország címerét nem helyettesítheti.

(3) A megyei zászló használata Magyarország zászlajának használatát nem helyettesítheti.

(4) A megye címere külön engedély nélkül nyilvánosan használható:

a) a megye díszzászlaján,

b) a Békés Megyei Önkormányzat pecsétjén,

c) a közgyűlés által alapított és kiadott emléklapokon, kitüntető díjakon, emlékérmeken, oklevélen, jelvényen,

d) a Békés Megyei Önkormányzat (a továbbiakban: megyei önkormányzat) hivatali helyiségeiben, a megyei önkormányzat székhelye tanácskozótermeiben,

e) a közgyűlés meghívóin, a közgyűlés kiadványain,

f) a közgyűlés bizottságainak, továbbá az elnöknek, alelnökeinek, képviselőknek, megyei jegyzőnek, a közgyűlés megbízásából eredő tevékenységük során használt levélpapírjain,

g) a közgyűlés tagjai, valamint a Békés Megyei Önkormányzati Hivatal (a továbbiakban: hivatal) köztisztviselői részére készített névjegykártyákon,

h) a megyei önkormányzat nemzetközi kapcsolatai során, a nem megyei önkormányzati szervekkel kötött megállapodásokon és szerződéseken,

i) a közgyűlés, a közgyűlés elnöke, és alelnökei, a közgyűlés bizottságai felhívásain, programjain, tervein, a hivatal által szervezett ünnepségeken, rendezvényeken,

j) a megye közútjain a “Békés megye” határjelző táblák kiegészítőjeként.

(5) A díszzászlót a közgyűlés ülésein, az ülés színhelyén ki kell függeszteni, két ülés között a közgyűlés hivatali helyiségében kell elhelyezni.

(6) A megye zászlaját a megyei önkormányzat hivatalos székhelyén állandó jelleggel ki kell tűzni.

(7) A megye zászlaja engedély nélkül használható az alábbi esetekben:

a) a megyei önkormányzat hivatalos székhelyének nagytermében, a hivatal helyiségeiben,

b) a megye településeinek részvételével tartott önkormányzati rendezvényeken,

c) a megyékkel, településekkel folytatott bel- és külföldi kapcsolatok során,

d) cserezászlóként,

e) asztali zászlóként.

(8) A pecsét bármilyen formában történő lenyomatát kizárólag a Közgyűlés elnökének előzetes engedélyével lehet alkalmazni.

**6. A megyei jelképek használatának módja**

**7.§** (1) A megye hivatalos jelképeit kizárólag hiteles alakban a méretarányaiknak, az ábrázolás hűségének, színeiknek megtartásával szabad alkalmazni. Hiányos vagy bővített jelképek használata - a hitelesség és a megtévesztések elkerülése érdekében - tilos.

(2) Kivételes esetekben megengedhető, hogy a címer az előállításához felhasznált anyag (kő, fém, fa, bőr, műanyag, stb.) színeiben jelentkezzék. A címer, a zászló, és általában a színek nyomdai reprodukálásában, sokszorosításban az egy színben történő kivitel esetén az önkormányzati rendelet 1. számú melléklete színjelölése kötelező.

**7. A megyei jelképek használatának engedélyezése**

**8. §** (1) A megye címerének a 6. § (4) bekezdésében foglaltaktól eltérő, valamint a megye zászlajának a 6. § (7) bekezdésében foglaltaktól eltérő használatát magán- és jogi személyek részére – kérelmükre határozatlan vagy határozott időtartamra átruházott hatáskörben a megyei közgyűlés elnöke engedélyezi. Határozott időtartamú engedély lejárta esetén, ha az engedélyes magatartása, tevékenysége jogszerű volt, és további határozott időtartamra kérelmezi a megye jelképe vagy jelképei használatának jogát, az ügyfelet megilleti a jog gyakorlása, ha a megyei közgyűlés elnöke az ügyintézési határidőben nem hoz döntést.

(2) A jelképek tudományos, közoktatási és nyereséggel nem járó közművelődési célú alkalmazása nem engedélyköteles, de előzetes bejelentési kötelezettség terheli. Az írásos bejelentést a Közgyűlés elnökre részére kell megküldeni.

(3) A Közgyűlés elnöke Békés megye jelképeinek használatára vonatkozó engedélyét a – a 7. § (1)-(2) bekezdéseiben foglaltakon túl – azzal a feltétellel adja meg, hogy a jelkép használatára jogosult a használat során a jelképet tartalmazó kiadványban, anyagon – annak szakmai tartalmához, jellegéhez igazodóan – feltüntetni azt, hogy a jelkép Békés megye jelképe.

(4) A megye jelképeinek használatára vonatkozó engedély iránti kérelemnek tartalmaznia kell:

- az ügyfélnek és képviselőjének nevét, lakcímét vagy székhelyét, az ügyfélnek a hatóság döntésére való kifejezett kérelmét, továbbá meg lehet adni az elektronikus levélcímet, a telefax számát vagy a telefonos elérhetőséget,

- a jelkép előállításának módját, használatának célját,

- az előállítandó mennyiséget, illetve példányszámot,

- a terjesztés, illetőleg a forgalomba hozatal módját,

- a jelkép használatának tervezett időtartamát,

- a jelkép használatáért felelős személy megnevezését,

- a kérelemhez csatolni kell a jelképpel díszített kiadvány vagy tárgy mintáját, fénymásolatát egy példányban.

(5) A megye jelképeinek használatára vonatkozó engedélynek tartalmaznia kell:

- a jelkép használatáért felelős személy nevét, címét,

- az engedélyezett használat céljának megjelölését,

- a használat terjedelmét,

- az engedély érvényességének időtartamát,

- a használattal kapcsolatos esetleges egyéb kikötéseket, figyelemmel a 8.§ (3) bekezdésére is.

(6) Nem adható engedély a címer előállítására, használatára, forgalomba hozatalára, ha ezek módja a megye jó hírnevét vagy közízlést sértene. Amennyiben a kérelmet a megyei közgyűlés elnöke elutasítja, a kérelmező 15 napon belül fellebbezést nyújthat be a megyei önkormányzat közgyűléséhez, mely a fellebbezést következő ülésén köteles elbírálni.

(7) Ha az engedélyes a megye jelképét vagy jelképeit a kiadott engedélytől eltérő módon használja, a közgyűlés elnöke átruházott hatáskörben dönt az engedély visszavonásáról és a jelkép vagy jelképek használatát megtiltja.

(8) A kiadott engedélyekről a Békés Megyei Önkormányzati Hivatal nyilvántartást vezet.

(9) A megye jelképeinek használatával kapcsolatos önkormányzati hatósági ügyben elektronikus kapcsolattartásra nincs lehetőség.

(10) A megye jelképei használatának engedélyezése és az engedély visszavonása iránti ügyben újrafelvételi kérelem nem nyújtható be.

**8. A „Békés megye” név használatáról**

**9. §** (1) A „Békés megye” név engedély nélkül használható:

a) a Békés megye elnevezésben,

b)a Békés Megyei Önkormányzat által, vagy részvételével alapított gazdasági társaság elnevezésében, és a Békés Megyei Önkormányzat által alapított költségvetési szerv elnevezésében,

c) megyei hatáskörrel rendelkező, vagy a megye területén működő államigazgatási, igazságszolgáltatási, költségvetési szerv névhasználata során,

d) a Békés Megyei Önkormányzat részvételével alapított önkormányzati társulás, vagy munkaszervezetének névhasználata során.

(2) Az (1) bekezdésben meghatározott szervezeteken kívül Békés megye nevét, a név ragozott, vagy toldalékos formáját bármely jogi személy, jogi személyiséggel nem rendelkező szervezet, egyéni vállalkozás, vagy üzletszerű gazdasági tevékenység céljára a cégnyilvántartásba vagy más hatósági nyilvántartásba történő bejegyzéssel létrejövő szervezet elnevezésében, illetve tevékenységének végzése során bármilyen formában, különösen termék, kiadvány kiadása, rendezvény tartása esetén csak előzetes engedély alapján használhatja.

**10. §** A közgyűlés elnöke átruházott hatáskörben dönt a névhasználat engedélyezéséről.

**11. §** (1) A kérelemnek tartalmaznia kell:

a) az ügyfélnek és képviselőjének nevét, lakcímét vagy székhelyét, az ügyfélnek a hatóság döntésére való kifejezett kérelmét, továbbá meg lehet adni az elektronikus levélcímet, a telefax számát vagy a telefonos elérhetőséget,

b) a név tervezett használatának célját,

c) a használat tervezett időtartamát,

d) a használat formáját.

(2) A névhasználattal kapcsolatos önkormányzati hatósági ügyben elektronikus kapcsolattartásra nincs lehetőség.

**12. §** (1) A Közgyűlés elnöke a névhasználat iránti kérelmet elutasítja, ha a kérelmező által végezni tervezett tevékenység vagy a névhasználat tervezett célja sérti:

a) Békés megyének vagy lakosságának az ország határain belüli és azon túli jó hírét, vagy

b) a megyei önkormányzat érdekeit, vagy

c) az állampolgárok érdekeit, vagy

d) a megyében tevékenykedő jogi személyek vagy jogi személyiséggel nem rendelkező szervezetek érdekeit.

(2) A Közgyűlés elnöke a névhasználat iránti kérelmet elutasítja, ha a végezni kívánt tevékenység vagy a névhasználat tervezett célja azonos, vagy összetéveszthető állami vagy önkormányzati közfeladattal.

**13. §** (1) A megye nevének használatára vonatkozó engedélynek tartalmaznia kell:

a) az engedélyes megnevezését és címét,

b) az engedélyezett névhasználat pontos szövegét,

c) az engedély időtartamát,

d) a használattal kapcsolatos egyéb kikötéseket.

(2) A névhasználatra vonatkozó engedély a kérelemben foglaltaknak megfelelően szólhat határozatlan vagy határozott időtartamra. Határozott időtartamú engedély lejárta esetén, ha az engedélyes magatartása, tevékenysége jogszerű volt, és további határozott időtartamra kérelmezi a névhasználat jogát, a kérelmezőt megilleti a névhasználati jog.

**14.§** (1) Ha a 12. §-ban foglalt kizáró ok az engedélyes tevékenységének gyakorlása-, névhasználata közben merül fel, a Közgyűlés elnöke az engedélyt visszavonja, és a névhasználatot megtiltja.

(2) A névhasználat engedélyezése iránti ügyben és az engedély visszavonása ügyében újrafelvételi kérelem nem nyújtható be.

(3) A névhasználatra vonatkozó engedélyről, az engedélyezett névhasználat módjáról és időtartamáról a Békés Megyei Önkormányzati Hivatal nyilvántartást vezet.

**9. Magyarország nemzeti jelképeinek elhelyezése a megyei önkormányzat**

**hivatalos székhelyén**

**15. §** (1) Magyarország címerét a megyei önkormányzat hivatalos székhelyének nagytermében, a megyei közgyűlés ülésein, az ülés színhelyén el kell helyezni.

(2) Magyarország zászlaját a megyei önkormányzat hivatalos székhelyén állandó jelleggel el kell helyezni.

(3) Magyarország címerének és zászlajának egyéb társadalmi (politikai, gazdasági, tudományos, stb.) rendezvény, nemzeti jellegű más megemlékezés alkalmával történő eseti használatára a Magyarország címerének és zászlajának használatáról, valamint állami kitüntetéseiről szóló 2011. évi CCII. törvényben foglalt rendelkezések az irányadók.

**10. Záró rendelkezések**

**16. §** Békés Megye Önkormányzata Közgyűlése a megye területén működő állami, társadalmi vagy gazdálkodó szervezetnek – külön előterjesztés alapján – a megye zászlaját ajándékozhatja.

**17. §** Ez a rendelet kihirdetése napján lép hatályba. A hatálybalépéssel egyidejűleg hatályát veszti a megye címeréről, zászlajáról és pecsétjéről szóló 6/1992. (III. 27.) Kgy. számú rendelet.

Békéscsaba, 2015. szeptember 10.

|  |  |
| --- | --- |
| **Zalai Mihály** | **dr. Moka Eszter** |
| elnök | jegyző |

A rendelet kihirdetésre került 2015. szeptember 11napján.

|  |
| --- |
| **dr. Moka Eszter** |
| jegyző |